text: Frisør på fodboldlandsholdet
  24 februar 2011 kl. 10.37
  Frisør Merete Greisen fra Kolding får en drøm opfyldt, når hun om få dage debuterer på fodboldlandsholdet.
  Til hverdag er Merete Greisen ferm med en saks i hånden - men også på grønsværen kan hun trylle.
  Den 28-årige frisør har med 29 ligamål sidste sæson for alvor gjort sig bemærket i fodboldkredse. Det har resulteret i en udtagelse til landsholdet:
  - Jeg er meget overrasket over, at jeg er blevet udtaget til landsholdet. Jeg er jo trods alt 28 år, så det er lidt en sen alder at blive udtaget i. Men jeg er meget glad - det er spændende, siger Merete Greisen.
  Merete Greisen spiller på ligaholdet KoldingQ. Egentligt var hun så småt begyndt at drosle ned på fodbolden - men nu har landholdsudtagelsen givet fodboldkarrieren nyt liv:
  - Jeg forsøger nu at finde en balance mellem livet som frisør og fodbolden, siger Merete Greisen. 
  Kvindefodboldlandsholdet rejser søndag til Portugal, hvor de skal spille landskampe mod Kina og Island.
  